อเบอร์ดีนมั่นใจเอเชียรุ่งแนะหุ้นลงเป็นโอกาสลงทุน มองหุ้นไทยพุ่งพื้นฐานหนุน
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
20 ส.ค. 2554

โพสต์ทูเดย์ — บลจ.อเบอร์ดีนเชื่อมั่นเศรษฐกิจเอเชียเติบโตต่อเนื่อง ปีนี้พุ่งพรวด 78% มองหุ้นลงเป็นโอกาสซื้อ ส่วนหุ้นไทยพื้นฐานเจ๋งหนุนดัชนีทะยาน 
น.ส.รัตนวรรณ แสงกิติโกมล ผู้จัดการกองทุนตราสารทุนประเทศไทย บริษัทหลักทรัพย์จัดการกองทุน (บลจ.) อเบอร์ดีน เปิดเผยว่า บริษัทมองว่าเศรษฐกิจภูมิภาคเอเชียยังมีการเติบโตต่อเนื่อง สอดคล้องกับมุมมองของหน่วยงานด้านเศรษฐกิจหลายๆ แห่งที่คาดการณ์ว่าเศรษฐกิจเอเชียจะขยายตัวอยู่ในระดับ 78% ในปีนี้ แม้ว่าในครึ่งปีหลังอัตราการเติบโตของเศรษฐกิจจะชะลอตัวจากครึ่งปีแรกก็ตาม
ทั้งนี้ เนื่องจากปัจจัยพื้นฐานของภูมิภาคเอเชียยังแข็งแกร่ง เห็นได้จากความเชื่อมั่นของภาคธุรกิจที่ปรับตัวเพิ่มขึ้นต่อเนื่อง งบดุลที่แข็งแกร่งทั้งระดับครัวเรือน บริษัทและรัฐบาล รวมถึงการบริโภคภายในประเทศที่เพิ่มสูงขึ้น ซึ่งเป็นปัจจัยสำคัญในการลดการพึ่งพาการส่งออกไปยังภูมิภาคอื่นๆ จึงทำให้เศรษฐกิจเอเชียฟื้นตัวยังต่อเนื่อง 
“เศรษฐกิจเอเชียเติบโตสูงสุดในไตรมาสแรกของปีนี้ ขณะที่เศรษฐกิจยุโรปที่ผันผวนส่งสัญญาณว่าประเทศในเอเชียจะยังไม่ต้องการปรับนโยบายการเงินการคลังให้เข้มงวดในครึ่งหลังของปีนี้และหุ้นเอเชียยังเป็นตัวขับเคลื่อนเศรษฐกิจโลก ทำให้เงินยังไหลเข้ามาเอเชีย” น.ส.รัตนวรรณ กล่าว
สำหรับปัจจัยที่น่ากังวลในครึ่งปีหลังคือเงินเฟ้อ แต่เชื่อว่าแต่ละประเทศจะคุมได้ ส่วนอัตราดอกเบี้ยแท้จริงยังคงติดลบต่อเนื่องในหลายประเทศ แต่ค่าเงินในเอเชียจะแข็งค่าขึ้นจากเศรษฐกิจที่แข็งแกร่ง
ในส่วนของหุ้นเอเชียแม้จะปรับตัวลดลงในไตรมาสสองที่ผ่านมา จากนโยบายควบคุมอัตราเงินเฟ้อในบางประเทศ ทำให้ราคาหุ้นซื้อขายใกล้เคียงกับราคาเฉลี่ยในระยะยาวของตลาดหุ้นที่อยู่ที่ 1.8 เท่าของมูลค่าทางบัญชีของหุ้น แต่การที่เอเชียไม่มีหนี้สาธารณะที่สูงเหมือนประเทศพัฒนาแล้ว จึงส่งผลดีต่อภาคธุรกิจ ดังนั้นมองว่าการปรับตัวลงของหุ้นเอเชียซึ่งส่วนใหญ่เกิดจากความกังวลเศรษฐกิจยุโรปและสหรัฐ จึงเป็นโอกาสในการเข้าซื้อมากกว่า
น.ส.รัตนวรรณ กล่าวว่า สำหรับกองทุนเปิดอเบอร์ดีน เอเชีย แปซิฟิค เอคควิตี้ ฟันด์ ซึ่งลงทุนในหุ้นเอเชียแปซิฟิค ยกเว้นญี่ปุ่นผ่านกองทุนเปิดอเบอร์ดีน แปซิฟิค เอคควิตี้ ฟันด์นั้น ช่วงที่ผ่านมาไม่ได้ปรับพอร์ตอย่างมีนัยสำคัญ และยังเน้นหุ้นกลุ่มการเงิน สื่อสารและสินค้าอุปโภคบริโภค โดยผลตอบแทน ณ 27 ส.ค.ที่ผ่านมา ย้อนหลัง1 เพิ่มขึ้น 13.65% ขณะที่เกณฑ์มาตรฐานเพิ่มขึ้นเพียง 1.22%
ด้านของตลาดหุ้นไทยที่ปรับตัวขึ้นแรงจากปัจจัยพื้นฐานที่แข็งแกร่ง การเมืองสงบและการใช้จ่ายในประเทศเพิ่มขึ้น โครงการรัฐยังเดินต่อเนื่อง รวมทั้งกำไรบริษัทจดทะเบียนออกมาดีเกินคาด ทำให้สัดส่วนราคาหุ้นต่อกำไรหรือพีอีอยู่ที่ 13 เท่า แต่ก็ถูกเมื่อเทียบกับภูมิภาค และมองว่าเงินบาทที่มีแนวโน้มแข็งค่าสู่ 30 บาทต่อเหรียญสหรัฐ จะทำให้เงินต่างชาติยังไหลเข้าหุ้นไทย เพราะเวลาขายหุ้นออกจะได้ประโยชน์สองเด้ง นอกจากกำไรหุ้นแล้วยังกำไรจากค่าเงินด้วยน.ส.รัตนวรรณ กล่าวว่า สำหรับหุ้นในกลุ่มพาณิชย์และพัฒนาอสังหาริมทรัพย์เป็นกลุ่มที่บลจ.อเบอร์ดีนเพิ่มน้ำหนักลงทุนมานานแล้ว เนื่องจากมองว่ายังมีการเติบโตที่ดีจากการบริโภคภายในประเทศ โดยในพอร์ตมีหุ้นเซ็นทรัลพัฒนา แอลพีเอ็น ดีเวลอปเม้นท์และสัมมากร ส่วนหุ้นกลุ่มพาณิชย์มีหุ้นบิ๊กซี สยามแมคโครและโฮมโปร 
“ถ้าไม่มีการเมืองแรงๆ รัฐบาลยังอยู่ทำให้นโยบายต่างๆ ยังเดินต่อได้ นักลงทุนก็ยังเชื่อมั่น ซึ่งเรามองว่าปัญหาการเมืองยังคงอยู่ต่อไปเช่นเดียวกับหลายๆ ประเทศในภูมิภาคเอเชีย จึงมองว่าจะมีน้ำหนักน้อยกว่ามาดูที่ปัจจัยพื้นฐานของหุ้นตัวที่จะลงทุน ซึ่งกลยุทธ์อยู่ที่เลือกหุ้นให้ถูกตัวและถูกจังหวะมากกว่า”น.ส.รัตนวรรณ กล่าว
ส่วนปัญหามาบตาพุดที่คลี่คลายลงสร้างความมั่นใจให้แก่นักลงทุน ขณะที่หุ้นปตท.สผ.ที่มีกรณีอาจถูกเรียกร้องค่าเสียหายจากเพลิงไหม้แท่นขุดเจาะนั้น ปัจจุบันกองทุนของอเบอร์ดีนยังถืออยู่จนกว่าจะมีการเปลี่ยนแปลงอย่างมีนัยสำคัญ ขณะที่หุ้นบริษัทเสริมสุข ยอมรับว่าได้ขายยกล็อต 16 ล้านหุ้นให้กับกลุ่มผู้ถือหุ้นเดิมในราคาหุ้นละ 35 บาทตามข้อเสนอไปแล้วหลังจากบริษัทมีการแย่งหุ้นกันเกิดขึ้น ซึ่งในราคาดังกล่าวเป็นระดับที่น่าพอใจ